Atsakymuose minimi teisės aktai:

[Aplinkos ministro įsakymas D1-462](https://e-seimas.lrs.lt/portal/legalAct/lt/TAD/TAIS.285047/asr) Dėl duomenų ir informacijos apie chemines medžiagas ir cheminius mišinius teikimo tvarkos aprašo patvirtinimo (toliau – Tvarkos aprašas).

[Lietuvos Respublikos cheminių medžiagų ir cheminių mišinių įstatymas Nr. VIII-1641](https://e-seimas.lrs.lt/portal/legalAct/lt/TAD/TAIS.99898/asr) (toliau – LR cheminių medžiagų ir mišinių įstatymas)

[Europos Parlamento ir Tarybos reglamentas (EB) Nr. 1907/2006](https://eur-lex.europa.eu/legal-content/LT/TXT/HTML/?uri=CELEX:02006R1907-20140410&from=EN) dėl cheminių medžiagų registracijos, įvertinimo, autorizacijos ir apribojimų (toliau – REACH reglamentas).

[Europos Parlamento ir Tarybos reglamentas (EB) Nr. 1272/2008](https://eur-lex.europa.eu/legal-content/LT/TXT/HTML/?uri=CELEX:32008R1272&from=en) dėl cheminių medžiagų ir mišinių klasifikavimo, ženklinimo ir pakavimo (toliau – CLP reglamentas)

[Komisijos deleguotasis reglamentas (EB) Nr. 2020/1677](https://eur-lex.europa.eu/legal-content/LT/TXT/HTML/?uri=CELEX:32020R1677&from=EN) kuriuo, siekiant geriau praktiškai taikyti informacijos, susijusios su neatidėliotinomis priemonėmis ekstremaliose sveikatai situacijose, reikalavimus, iš dalies keičiamas CLP reglamentas (toliau – CLP reglamento VIII priedas).

1. **Kaip suprantu tręšiamiesiems produktams pildyti apskaitos suvestinės nebereikia? O duomenų pateikimas į AIVIKS sistemą lieka?**

Pagal Tvarkos aprašą informacija ir duomenys apie tręšiamuosius produktus į informacinę sistemą AIVIKS turi būti teikiami, jei pasiekiami kiekiai, kurie priklauso nuo mišinio ar cheminės medžiagos klasifikavimo, kaip nurodyta Tvarkos aprašo 12 ir 13 punktuose bei 2 priede. Informacijos ir duomenų apie tręšimo produktus nereikia teikti, jei vykdomai veiklai Tvarkos aprašas nėra taikomas (*Tvarkos aprašo 3 ir 4 punktai*), pvz., tręšiamieji produktai naudojami žemės ūkio veiklai, ar tręšiamieji produktai skirti galutiniam naudojimui paprastiems vartotojams ir naudojami asmeniniams poreikiams, nesusijusiems su verslu ar profesija.

1. **Įmonėms, prekiaujančioms naftos produktais (degalinės) ataskaitos teikti nereikia apie parduodamus produktus, bet jeigu degalinėse yra plovyklos ir naudojamos chemines medžiagas, tai jas tikriausiai reikia į ataskaitą traukti.**

Įmonėms, užsiimančioms naftos produktų prekyba ir laikymu, Tvarkos aprašas nėra taikomas (*Tvarkos aprašo 4.4 punktas*). Taikymo išimtis neapima plovimo paslaugų. Informacija ir duomenys apie plovyklose naudojamas chemines medžiagas ir mišinius turi būti teikiami į informacinę sistemą AIVIKS, jei pasiekiami kiekiai, kurie priklauso nuo mišinio ar cheminės medžiagos klasifikavimo (*Tvarkos aprašo 12 ir 13 punktai ir 2 priedas*).

1. **Ar laboratorija, teikianti vandens kokybės tyrimų paslaugą, turi savo naudojamų cheminių medžiagų informacija teikti AIVIKS?**

Tvarkos aprašas nėra taikomas laboratorijoms, kurios vykdo produkto ir technologinius tyrimus bei plėtrą arba mokslinius tyrimus ir plėtrą. Atliekami laboratoriniai tyrimai turi būti nesusiję su gamyba ar kita ūkine veikla (*Tvarkos aprašo 4.3 punktas*). Tvarkos apraše naudojamos sąvokos atitinka sąvokas naudojamas REACH reglamente (*Tvarkos aprašo 5 punktas*). Pagal REACH reglamento 3 straipsnio 22 ir 23 dalis:

Produkto ir technologinis tyrimas bei plėtra — mokslinė veikla, susijusi su produkto kūrimu arba tolesniu rengimusi naudoti cheminę medžiagą — atskirą arba esančią mišinių ar gaminių sudėtyje, kurio metu eksperimentiniais ar gamybiniais bandymais plėtojamas gamybos procesas ir (arba) tiriamos cheminės medžiagos naudojimo galimybės ir sritys.

Moksliniai tyrimai ir plėtra — cheminės medžiagos moksliniai bandymai, jos analizavimas ar cheminis tyrimas, atliekamas kontroliuojamomis sąlygomis, naudojant mažiau nei 1 toną cheminės medžiagos per metus.

Jei laboratorijos vykdoma veikla neatitinka REACH reglamento 3 straipsnio 22 ir 23 dalyse nurodytų veiklų, tuomet Tvarkos aprašas yra taikomas ir duomenys bei informacija apie naudojamas chemines medžiagas ir mišinius turi būti teikiami į informacinę sistemą AIVIKS, jei pasiekiami kiekiai, kurie priklauso nuo mišinio ar cheminės medžiagos klasifikavimo (*Tvarkos aprašo 12 ir 13 punktai ir 2 priedas*).

1. **Jeigu chemines medžiagas įsigyjame iš trečiųjų šalių ir įvežame birias, vagonais ar reikalingas UFI kodas, ar UFI kodas reikalingas tik cheminiams mišiniams?**

CLP reglamento VIII priede nurodyti reikalavimai apima suderintos informacijos teikimą ir produktų ženklinimą UFI kodu. CLP reglamento VIII priedo reikalavimai yra taikomi importuotojams ir tolesniems naudotojams (mišinių ruošėjams, perpakuotojams ir perpilstytojams) tiekiantiems ES rinkai mišinius, kurie klasifikuojami kaip pavojingi žmogaus sveikatai ar turi fizinį pavojų. Cheminės medžiagos neapima CLP reglamento VIII priedo taikymo srities. Jeigu importuojami mišiniai yra be pakuočių, UFI nurodomas saugos duomenų lape arba, jeigu taikytina, įtraukiamas į CLP reglamento 29 straipsnio 3 dalyje nurodytų etiketės elementų kopiją *(CLP reglamento VIII priedo 5.3 punktas*).

1. **Kaip prijungti papildomus duomenų teikėjus į AIVIKS? Ar vienos įmonės gali būti tik vienas teikėjas?**

Informacinės sistemos AIVIKS duomenų teikėjus gali priskirti ir tvarkyti sistemos administratorius (dažniausiai įmonės vadovas). Sistemos administratorius prisijungęs prie aplinka.lt portalo ir „Duomenų teikimas“ skiltyje pasirinkęs funkciją „Tvarkyti duomenų teikėjus“, gali priskirti naujus duomenų teikėjus arba koreguoti jau priskirtus duomenų teikėjus (pratęsti / nutraukti galiojimo rolę). Instrukciją kaip tvarkyti duomenų teikėjus rasite [ČIA](https://aplinka.lt/documents/10180/0/pris/9c30a9b7-e6b5-4b7e-a15f-4c8213dd04c8). Administratorius gali priskirti kelis / keliolika duomenų teikėjų. Duomenų teikėjas gali atstovauti kelias / keliolika įmonių.

1. **Ar reikia deklaruoti mišinius, pvz. priemones prieš putojimą, jei nedeklaruoja tiekėjas apie jokias konkrečias medžiagas? Kaip tą atlikti jei nurodoma pvz.: neanijoninės paviršiuje aktyvios medžiagos.**

Cheminės medžiagos ar mišinio saugos duomenų lape (SDL) pateikiama informacija apie medžiagos ar mišinio keliamus pavojus, saugų sandėliavimą, tvarkymą, naikinimą ir kita svarbi informacija užtikrinanti darbuotojų, sveikatos ir aplinkos saugą. SDL taip pat nurodoma informacija apie mišinio pavojingas sudedamąsias dalis, cheminės medžiagos ar mišinio klasifikavimą ir ženklinimą.

Pagal REACH reglamento 31 straipsnio 1 punkto reikalavimus cheminės medžiagos ar mišinio tiekėjas turi pateikti SDL jei: (1) cheminė medžiaga ar mišinys yra klasifikuojami kaip pavojingi pagal CLP reglamentą; (2) cheminė medžiaga yra patvari, bioakumuliacinė ir toksiška (PBT) arba labai patvari ir didelės bioakumuliacijos (vPvB); (3) cheminė medžiaga įrašyta į labai didelį susirūpinimą keliančių cheminių medžiagų sąrašą.

Pagal REACH reglamento 31 straipsnio 3 punkto reikalavimus mišinio gavėjui paprašius tiekėjas turi pateikti SDL jei: (1) mišinio sudėtyje yra bent viena žmogaus sveikatai ar aplinkai pavojinga cheminė medžiaga, kurios koncentracija ne dujiniame mišinyje ≥ 1% masės, o dujiniame mišinyje – ≥ 0,2% tūrio; (2) mišinio sudėtyje yra bent viena PBT ar vPvB cheminė medžiaga, kurios koncentracija ne dujiniame mišinyje ≥ 1% masės; (3) mišinio sudėtyje yra bent viena cheminė medžiaga, kuriai Bendrijoje (Europos ekonominė erdvė (EEB)) yra nustatyta ribinė vertė darbo aplinkoje.

Informaciją ir duomenis apie chemines medžiagas ir mišinius turite teikti į informacinę sistemą AIVIKS, jei vykdomai veiklai yra taikomas Tvarkos aprašas. Jei naudojate ar platinate chemines medžiagas ar mišinius, kurie nėra klasifikuojami kaip pavojingi pagal CLP reglamentą, tuomet informaciją ir duomenis turite teikti jei cheminės medžiagos ar mišinio per metus sunaudojate / išplatinate 1000 kg ir daugiau (*Tvarkos aprašo 12 punktas*). Informacinėje sistemoje AIVIKS kuriant nepavojingų cheminių medžiagų ar mišinių korteles mišinio sudėtinė informacija ir mišinio ar cheminės medžiagos klasifikavimas nėra pateikiamas. Reikia atkreipti dėmesį, kad nurodytuose toksikologiniuose ir ekologiniuose duomenyse, turi aiškiai būti nurodoma, kad mišinys ar cheminė medžiaga nėra klasifikuojama kaip pavojinga pagal CLP reglamentą.

1. **Ar užsienio subjektas, vykdantis veiklą Lietuvoje, turi vykdyti cheminių medžiagų apskaitą? Jei turi, ar yra galimybė registruotis AIVIKS'e?**

Prie informacinės sistemos AIVIKS gali jungtis tik Lietuvoje registruoti fiziniai ir juridiniai asmenys. Pagal Tvarkos aprašo 9 punktą ne Lietuvos Respublikoje registruoti gamintojai, importuotojai, tolesni naudotojai, įskaitant cheminių mišinių ruošėjus, platintojai, eksportuotojai duomenis ir informaciją, nurodytus Tvarkos aprašo 11 punkte, teikia Aplinkos apsaugos agentūrai elektroniniu paštu.

1. **Ar reikia suvesti į ataskaitas medžiagas kurios buvo naudojamos dezinfekanto gamybai?**

Duomenys ir informacija į informacinę sistemą AIVIKS teikiama apie pagamintas, importuotas, eksportuotas, sunaudotas ir išplatintas chemines medžiagas ir mišinius (*Tvarkos aprašo 7 punktas).* Informacija ir duomenys apie dezinfekcinio skysčio gamyboje sunaudotas chemines medžiagas ar mišinius turi būti teikiami į informacinę sistemą AIVIKS, jei pasiekiami kiekiai, kurie priklauso nuo mišinio ar cheminės medžiagos klasifikavimo (*Tvarkos aprašo 12 ir 13 punktai ir 2 priedas*).

1. **Dėl išimties taikymo – atliekų tvarkytojams yra išimtis. Tai naudojamos chemijos vesti į AIVIKS nereikia?**

Tvarkos aprašas nėra taikomas LR cheminių medžiagų įstatymo 1 straipsnio 3 punkte nurodytoms veikloms (*Tvarkos aprašo 3 punktas*). LR cheminių medžiagų įstatymo 1 straipsnis 3(1) punktas nurodo, kad įstatymas nėra taikomas įmonėms vykdančioms atliekų tvarkymo veiklas.

1. **Dažų gamyba: į AIVIKS sistemą teikiami pagaminti dažai kaip mišiniai. Ar teikiamos ir dažams pagaminti sunaudotos cheminės medžiagos?**

Duomenys ir informacija į informacinę sistemą AIVIKS teikiama apie pagamintas, importuotas, eksportuotas, sunaudotas ir išplatintas chemines medžiagas ir mišinius (*Tvarkos aprašo 7 punktas).* Informacija ir duomenys apie dažų gamyboje sunaudotas chemines medžiagas ar mišinius turi būti teikiami į informacinę sistemą AIVIKS, jei pasiekiami kiekiai, kurie priklauso nuo mišinio ar cheminės medžiagos klasifikavimo (*Tvarkos aprašo 12 ir 13 punktai ir 2 priedas*).

1. **Ar augalinės kilmės žaliavas kaip augalų skaidulas skirtas maisto pramonei reikia pateikti į AIVIKS sistemą. Tas pats klausimas dėl vitaminų mišinių. Celiuliozė taip pat nereikia?**

Dėl vitamininių mišinių: Tvarkos aprašas nėra taikomas galutiniam vartotojui skirtų gaminių tvarkymui tarp kurių patenka ir vaistiniai preparatai ar veterinariniai vaistai (*Tvarkos aprašo 3 punktas*). Jei vitamininiai mišiniai yra vaistiniai preparatai arba veterinariniai vaistai skirti galutiniam vartotojui, tuomet Tvarkos aprašas jiems nėra taikomas.

Dėl maisto pramonėje naudojamų žaliavų ir natūraliai gamtoje randamų cheminių medžiagų: Žaliavos naudojamos maisto pramonėje patenka į Tvarkos aprašo taikymo sritį, kadangi tai nėra galutiniam vartotojui skirti maisto produktai (žaliavos yra naudojamos galutiniam vartotojui skirtų maisto produktų gamyboje). Informacija apie tokias žaliavines chemines medžiagas turėtų būti teikiama į informacinę sistemą AIVIKS, jei pasiekiami kiekiai, kurie priklauso nuo cheminės medžiagos klasifikavimo (*Tvarkos aprašo 12 ir 13 punktai ir 2 priedas*). Jei naudojamos žaliavinės cheminės medžiagos įtrauktos į REACH reglamento IV priedo sąrašą arba yra natūraliai gamtoje randamos, chemiškai neperdirbtos ir nemodifikuotos, kaip nurodyta REACH reglamento V priedo 8 ir 9 punktuose, tuomet Tvarkos aprašas nėra taikomas (*Tvarkos aprašo 4.6 punktas*).

1. **Ar dezinfekcinės priemonės, naudojamos prekybos salės dezinfekcijai, turi būti įtrauktos į apskaitą ir suvedamos į AIVIKS?**

Pagal Tvarkos aprašo 4.5 punktą prievolė teikti duomenis ir informaciją į informacinę sistemą AIVIKS nėra taikoma fiziniams ar juridiniams asmenims, kurie naudoja galutiniam vartojimui skirtas chemines medžiagas ir mišinius asmeniniams poreikiams, nesusijusiems su verslu ar profesija. Nurodytu atveju dezinfekcinių priemonių naudojimas prekybinių patalpų dezinfekcijai, neturėtų būti laikomas pagrindine įmonės veikla (pagrindinė veikla – prekyba pvz. dažų, statybos priemonių ar kt.) ir Tvarkos apraše nurodyti reikalavimai neturėtų būti taikomi šiai vykdomai veiklai.

1. **Gamyboje naudojami klijai tai juos reikia teikti, taip? Apskaita nevykdoma tepalams, klijams, bet juos reikia pildyti į AIVIKS? Ar tas medžiagas, kurios neprivalomos suvesti į suvestinę, kai jos naudojamos galutiniam naudojimui (klijai, dažai ir pan.) taip pat neprivaloma suvesti į AIVIKS sistemą, nors jų sunaudojamas kiekis atitinka į AIVIKS suvedamų medžiagų kiekių normas (pvz., 1000 kg per metus)**

Jeigu jūsų naudojami klijai, tepalai, dažai nebus naudojami veikloje tiesiogiai susijusioje su jūsų įmonės pagrindine veikla, tokiu atveju jums bus taikoma *Tvarkos aprašo 4.5. išimtis* (*4.5. naudojantiems galutiniam naudojimui skirtas chemines medžiagas ir cheminius mišinius asmeniniams poreikiams, nesusijusiems su verslu ar profesija*) ir duomenų bei informacijos apie šių mišinių sunaudojimą į IS AIVIKS teikti nereikės.

Tačiau, jeigu ši išimtis nėra taikoma, informacija ir duomenys apie sunaudotus klijus, dažus, tepalus turi būti teikiami į IS AIVIKS, jei pasiekiami kiekiai, kurie priklauso nuo mišinio klasifikavimo (*Tvarkos aprašo 12 ir 13 punktai ir 2 priedas*).

1. **Jeigu mes dezinfekcines priemones perkame iš Lietuvos ir perparduodame, tai mums tų produktų į AIVIKS sistemą nereikia pildyti?**

Jeigu jūsų veiklai taikoma *Tvarkos aprašo 4.1.* išimtis (*4.1. užsiimantiems vartotojams skirtų cheminių medžiagų ir cheminių mišinių mažmenine prekyba, kai jie patys nėra importuotojai*), tuomet jums nereikia teikti duomenų ir informacijos apie dezinfekcines priemones į IS AIVIKS.

Tačiau, jeigu ši išimtis nėra taikoma, informacija ir duomenys apie parduodamas (išplatinamas) dezinfekcines priemones turi būti teikiami į IS AIVIKS, jei pasiekiami kiekiai, kurie priklauso nuo mišinio klasifikavimo (*Tvarkos aprašo 12 ir 13 punktai ir 2 priedas*).

1. **Suvestinėje – išimtis „pagalbiniams procesams ir asmeniniams poreikiams“, AIVIKS ataskaitoje išimtis – „asmeniniams poreikiams“. Ar teisingai suprantu, kad pavyzdžiui, skiediklis, kuris naudojamas pagalbiniuose procesuose suvestinėje nebus, o į IS AIVIKS ataskaitą reiks įtraukti?**

Jeigu jūsų naudojamas skiediklis nebus naudojamas veikloje tiesiogiai susijusioje su jūsų įmonės veikla, tokiu atveju jums bus taikoma *Tvarkos aprašo 4.5. išimtis* (*4.5. naudojantiems galutiniam naudojimui skirtas chemines medžiagas ir cheminius mišinius asmeniniams poreikiams, nesusijusiems su verslu ar profesija*) ir duomenų bei informacijos apie sunaudotą skiediklį į IS AIVIKS teikti nereikės.

1. **AIVIKS kai kurios eilutės yra oranžinės. Kodėl?**

Kai kurios eilutės IS AIVIKS gali būti oranžinės dėl dviejų priežasčių:

1. kai duomenų teikėjas į IS AIVIKS suveda naują cheminę medžiagą ar cheminį mišinį, kurių dar nebuvo informacinėje sistemoje, šis cheminis mišinys ar cheminė medžiaga būna pažymėti oranžine spalva, todėl, kad jie dar nėra patvirtinti.
2. kai įvestai cheminei medžiagai ar cheminiui mišiniui yra pateiktos pastabos.

Kai atsakingas AAA specialistas peržiūrės naujai įvestą cheminį mišinį / cheminę medžiagą ar jiems pateiktas pastabas ir neradęs klaidų, patvirtins ar papildys duomenimis ir informacija, atsižvelgiant į pateiktas pastabas, tuomet įrašas taps įprastinės spalvos.

1. **Kopijuojant praeitų metų duomenis į 2020 m. ataskaitą, vieno iš anksčiau jau naudoto ir patvirtinto mišinio eilute buvo nuspalvinta rausvai. Ką tai reiškia?**

Taip yra todėl, kad šiam jau patvirtintam cheminiui mišiniui kitas duomenų teikėjas pateikė pastabą. Kai atsakingas AAA specialistas peržiūrės pateiktas pastabas ir papildys duomenimis ir informacija, atsižvelgiant į pateiktas pastabas, tuomet įrašas taps įprastinės spalvos.

1. **Jei kepykla naudoja valymo priemones įrenginiams, ar reikia pildyti ataskaitą?**

Taip, jei pasiekiami kiekiai, kurie priklauso nuo mišinio ar cheminės medžiagos klasifikavimo (*Tvarkos aprašo 12 ir 13 punktai ir 2 priedas*).

1. **Ar informaciją apie pardavimą gali teiki tik įmonės centras ar gali ir filialas?**

Duomenis ir informaciją apie chemines medžiagas ir cheminius mišinius į IS AIVIKS gali teikti įmonės „centras“. Jeigu įmonės filialas turi atskirą įmonės kodą, tuomet duomenis ir informaciją apie chemines medžiagas ir cheminius mišinius į IS AIVIKS turėtų teikti ir įmonės „centras“, ir įmonės padalinys, turintis atskirą įmonės kodą, jei atitinka Tvarkos apraše nurodytus reikalavimus.

1. **Sakykite prašau, kiek informacijos reikia pateikti pildant toksikologinės informacijos; ekotoksikologinės informacijos; apsaugos priemonių ištikus nelaimei skiltyse? SDL yra pateikta labai daug informacijos, tai pildant ataskaitą perkelti visą aprašą iš SDL į atitinkamą skiltį?**

Pildant kortelės „Fizikocheminiai, ekotoksikologiniai ir kiti duomenys“ laukelius „Toksikologinė informacija“, „Ekologinė informacija“, „Stabilumas ir reaktyvumas“, „Saugos nuo kenksmingo poveikio priemonės“ bei „Apsaugos priemonės ištikus avarijai“ reikia pateikti aiškią, išsamią ir konkrečią informaciją iš atitinkamų saugos duomenų lapo skirsnių.

**Atkreipiame dėmesį,** kad IS AIVIKS viename laukelyje galima suvesti maksimaliai 3000 simbolių. Suvedus daugiau, sistema neleis išsaugoti informacijos.

1. **Ką daryti kai nepavyksta rasti KN kodo pagal mišinio paskirtį.**

Išsami informacija apie Kombinuotosios nomenklatūros kodus yra pateikta Muitinės departamento prie Lietuvos Respublikos finansų ministerijos internetinėje svetainėje:

<https://lrmuitine.lt/web/guest/verslui/tarifinisreguliavimas/prekiuklasifikavimas/nomenklatura>

Jei vis dėl to nepavyksta priskirti kodo patiems, tuomet galite kreiptis į AAA Cheminių medžiagų skyrių el. paštu: chemija@aaa.am.lt.

1. **Kaip pakoreguoti cheminės medžiagos arba mišinio kortelę (papildyti informaciją, pakoreguoti mišinio sudėtį arba komponento koncentraciją)?**

Papildyti / pakoreguoti cheminės medžiagos ar cheminio mišinio kortelę galima dviem būdais:

*1 būdas.* Jeigu jūs **patys** sukūrėte IS AIVIKS šią cheminę medžiagą ar cheminį mišinį, kurių duomenis norite pakoreguoti / papildyti, tuomet reikėtų „įeiti“ į kortelę ir tiesiog suvesti naują informaciją ar duomenis į jiems skirtas vietas.

*2 būdas.* Norėdami papildyti / pakoreguoti cheminės medžiagos ar cheminio mišinio kortelę, reikėtų „įeiti“ tos medžiagos ar mišinio kortelę, spausti mygtuką „Duomenų teikėjo pastabos“ ir atsivėrusiame lange suvesti pastabas. AAA atsakingi darbuotojai tikrindami jūsų pateiktą ataskaitą, peržiūrės pateiktą pastabą ir papildys juos pateiktais duomenimis.

Kaip pateikti pastabą galite, rasti instrukcijos 2.4 skyriuje. Instrukcija rasite [ČIA](file:///C%3A%5CUsers%5Cvilma%5CDesktop%5CAIVIKS%5CAIVIKS%20instrukcija%5CInstrukcija%20kaip%20teikti%20duomenis%20ir%20informacij%C4%85%20apie%20chemines%20med%C5%BEiagas%20ir%20mi%C5%A1inius%2C%20naudojant%20IS%20AIVIKS.pdf)

**TAČIAU**, jeigu **pasikeitė** cheminio mišinio **sudėtis ar koncentracijų ribos**, IS AIVIKS reikėtų sukurti naują cheminį mišinį su pasikeitusia sudėtimi ar koncentracijų ribomis.

1. **Jei atlieka naudojama kaip žaliava ar į AIVIKS reikia teikti?**

Jeigu tai jau yra „žaliava“, tai duomenis ir informaciją apie ją reikėtų teikti į IS AIVIKS, jei pasiekiami kiekiai, kurie priklauso nuo „žaliavos“ (cheminės medžiagos ar cheminio mišinio) klasifikavimo (*Tvarkos aprašo 12 ir 13 punktai ir 2 priedas*).

Duomenų ir informacijos apie „žaliavą“ nereikėtų teikti į IS AIVIKS, jeigu yra taikomos išimtys, nurodytos *Tvarkos aprašo 3, 4 punktuose.*

1. **Gamybinių įrenginių, kuriais gaminama įmonės produkcija, priežiūrai naudojami tepalai. Ar jiems taikoma ataskaitos išimtis pagal 4.5 punktą? Jei įrenginys suges, nebebus gaminamas pagrindinis produktas, tad tie tepalai kaip ir turėtų būti apskaitomi?**

Kadangi naudojami tepalai tiesiogiai susiję pagrindine įmonės veikla, todėl *Tvarkos aprašo 4.5* išimtis (*4.5. naudojantiems galutiniam naudojimui skirtas chemines medžiagas ir cheminius mišinius asmeniniams poreikiams, nesusijusiems su verslu ar profesija*) nėra taikoma. Duomenis ir informaciją apie tepalus reikia teikti į IS AIVIKS, jei pasiekiami kiekiai, kurie priklauso nuo mišinio klasifikavimo (*Tvarkos aprašo 12 ir 13 punktai ir 2 priedas*).

**Kiti klausimai:**

1. **Kas yra importuotojas? Ar įvežimas iš ES yra importas? Kuriame teisės akte nurodyta kas yra cheminių medžiagų ar mišinių importuotojas? Dėl platintojų, kurie įsigyja chemiją iš kitų šalių. Ar į tas kitas šalis patenka ir ES šalys, ar turima omenyje ne ES šalis, nes eksportas ir importas skaitosi tik už ES ribų?**

Sąvokas „importas“ ir „importuotojas“ apibrėžia REACH reglamento 3 str. 10 ir 11 dalys, bei CLP reglamento 2 str. 16 ir 17 dalys:

Importas – fizinis įvežimas į Bendrijos (Europos ekonominė bendrija (EEB)) muitų teritoriją.

Importuotojas – Bendrijoje (EEB) įsisteigęs fizinis arba juridinis asmuo, atsakingas už importą.

Prekių judėjimas Bendrijos teritorijoje yra laisvas. Bendrijoje įsisteigęs fizinis ar juridinis asmuo naudojantis, bet ne gaminantis ar importuojantis, cheminę medžiagą ar mišinį savo pramoninėje ar profesionalioje veikloje yra laikomas tolesniu naudotoju (*REACH reglamento 3 str. 13 dalis ir CLP reglamento 2 str. 19 dalis*). Bendrijoje įsisteigęs fizinis ar juridinis asmuo įskaitant mažmenininką, kuris tik sandėliuoja ir tiekia rinkai tretiesiems asmenims skirtą cheminę medžiagą ar mišinį yra laikomas platintoju (*REACH reglamento 3 str. 14 dalis ir CLP reglamento 2 str. 20 dalis*).

1. **Ar cheminių medžiagų įsigijimas iš Jungtinės Karalystės yra laikomas importu?**

2020 m. sausio 31 d. Jungtinė Karalystė (toliau – JK) išstojo iš Europos Sąjungos (toliau – ES). Pagal Susitarimą dėl išstojimo ES atžvilgiu oficialiai ji laikoma trečiąja šalimi. Todėl fizinis cheminės medžiagos įvežimas į Bendrijos muitų teritoriją laikoma importu.

ES ir JK turėjo sutarti dėl pereinamojo laikotarpio, kuris baigėsi 2020 m. gruodžio 31 d. Pereinamojo laikotarpio metu JK įsisteigę cheminių medžiagų registruotojai, kurie buvo įregistravę cheminės medžiagas iki JK išstojimo iš ES, galėjo:

• registraciją perduoti ES esančiam gamintojui ar importuotojui arba

• cheminės medžiagos registruotoju paskirti ES esantį vienintelį atstovą.

Pasibaigus pereinamajam laikotarpiui, JK įsisteigusio registruotojų turimos registracijos, kurios nebuvo perduotos į ES nebegalioja.

Daugiau informacijos apie JK išstojimą iš ES į jo įtaką verslui rasite ECHA puslapyje - <https://echa.europa.eu/lt/uk-withdrawal-from-the-eu>

1. **Įsigyjant chemines medžiagas ir preparatus (konkurso būdu), ne visada tiekėjai pateikia SDL, jei mūsų pirkėjai pamiršta paprašyti pateikti naujausios versijos SDL. Ar teisės aktuose yra numatyta prievolė tiekėjams tą daryti kiekvieną kartą, kai įvyksta nauji sandoriai ir įsigyjamas ženklus cheminės medžiagos ar mišinio kiekis (atvejai kai SDL privalomas)?**

Saugos duomenų lapas pateikiamas nemokamai raštu ar elektroniniu būdu ne vėliau kaip tą dieną, kurią cheminė medžiaga ar mišinys patiekti pirmą kartą. Pagal REACH reglamento 31straipsnio 9 dalį peržiūrėtas ir pakeistas saugos duomenų lapas su nurodyta data, pažymėta „Peržiūrėta: (data)“, nemokamai rašytinė ar elektroniniu būdu turi būti pateikiamas visiems ankstesniems gavėjams, kuriems produktas buvo tiekiamas paskutinius 12 mėnesių.

REACH 31straipsnio 1 dalyje numatyti kriterijai, kada saugos duomenų lapas turi būti pateikiamas net jo nereikalaujant:

a) cheminė medžiaga ar mišinys atitinka klasifikavimo kaip pavojingi kriterijus pagal CLP reglamentą,

b) cheminė medžiaga yra patvari, bioakumuliacinė ir toksiška arba labai patvari ir didelės bioakumuliacijos pagal XIII priede išdėstytus kriterijus;

c) cheminė medžiaga įtraukta į sąrašą, sudarytą pagal 59 straipsnio 1 dalį, dėl kitų priežasčių, nei nurodytosios a ir b punktuose.

REACH reglamento 31 straipsnio 3 dalyje nurodoma, kad saugos duomenų lapą reikia pateikti gavėjui prašant, jeigu mišinys neatitinka klasifikavimo kaip pavojingas kriterijų pagal CLP reglamento I ir II antraštines dalis, tačiau savo sudėtyje turi:

a) bent viena žmonių sveikatai ar aplinkai pavojingą cheminę medžiagą, kurios koncentracija ne dujiniame mišinyje yra lygi arba didesnė nei 1 proc. masės, o dujiniame mišinyje – lygi arba didesnė nei 0,2 proc. tūrio; arba

b) bent vieną cheminę medžiagą, kuri yra 2 kategorijos kancerogeninė arba 1A, 1B ir 2 kategorijos toksiškai veikianti reprodukciją, 1 kategorijos odą jautrinanti, 1 kategorijos kvėpavimo takus jautrinanti ar poveikį laktacijai arba vaikui per motinos pieną turinti medžiaga ar patvari, biologinio kaupimosi ir toksiška (PBT) pagal XIII priede nustatytus kriterijus arba labai patvari ir didelio biologinio kaupimosi (vPvB) medžiaga pagal XIII priede nustatytus kriterijus, arba buvo įtraukta į 59 straipsnio 1 dalyje sudarytą sąrašą dėl kitų priežasčių nei nurodytosios a punkte, ir kurios koncentracija ne dujiniame mišinyje yra lygi arba didesnė nei 0,1 % masės; arba

c) cheminę medžiagą, kuriai Bendrijoje yra nustatyta ribinė vertė darbo aplinkoje.

Daugiau informacijos apie SDL rasite ECHA rekomendaciniame dokumente - <https://www.echa.europa.eu/documents/10162/23036412/sds_lt.pdf/437f917c-55d3-4b50-9bb7-78ab01bb1acd>

1. **Norėčiau pasitikslinti dėl to, kas yra cheminė medžiaga ir cheminis mišinys, nes reglamente pateikiamas apibrėžimas man iki galo nebuvo aiškus. Ar vandeninis NaOH tirpalas (50%) turėtų būti priskiriamas prie cheminės medžiagos (nes tik viena esminė medžiaga) ar prie mišinio (nes yra ir NaOH ir vanduo)?**

Vadovaujantis REACH ir CLP reglamentais:

• cheminė medžiaga — natūralus arba gamybos proceso metu gautas cheminis elementas ir cheminių elementų junginys, įskaitant priedus, reikalingus jo stabilumui išlaikyti, ir priemaišas, atsirandančias gaminant, išskyrus tirpiklius, kurie gali būti atskirti nedarant poveikio medžiagos stabilumui ar nepakeičiant jos sudėties;

• cheminis mišinys - dviejų ar daugiau cheminių medžiagų mišinys ar tirpalas.

Vandeniniai tirpalai laikomi mišiniu.

1. **Eterinis aliejus mišinys ar medžiaga?**

Eteriniai aliejai – cheminės medžiagos, gaunamos iš augalų. Todėl eteriniai aliejai taip pat gali būti vadinami botaniniu būdu išgautomis cheminėmis medžiagomis. Dažniausiai botaniniu būdu išgautos cheminės medžiagos – sudėtinės natūralios cheminės medžiagos, gaunamos augalą arba jo dalis veikiant tokiais būdais: ekstrahavimu, distiliavimu, spaudimu, frakcionavimu, gryninimu, sodrinimu arba fermentavimu. Tokių medžiagų sudėtis yra įvairi ir priklauso nuo genties, rūšies, augimo sąlygų, šaltinio derliaus nuėmimo periodo ir apdorojimo būdų.

Grynus eterinius aliejus, kaip ir chemines medžiagas su keliomis sudedamosiomis dalimis, galima apibrėžti pagal pagrindines sudedamąsias dalis. Tačiau eterinius aliejus gali sudaryti keli šimtai sudedamųjų dalių ir jos, priklausomai nuo daugybės veiksnių (pvz., genties, rūšies, augimo sąlygų, derliaus periodo, apdirbimo metodo), gali keistis.

Eterinis aliejus turi būti identifikuota taip kaip nežinomos ar kintamos sudėties medžiaga, sudėtiniai reakcijų produktai ar biologinė medžiaga (UVCB medžiaga) t.y. turi būti nurodytos visos žinomos sudedamosios dalys ir visos sudedamosios dalys, kurios sudaro ≥ 10 % UVCB medžiagos.  Taip pat turi būti nurodomos būdingos koncentracijos ir žinomų sudedamųjų dalių koncentracijos svyravimas. Nežinomos sudedamosios dalys, jei įmanoma, turi būti identifikuojamos pagal jų cheminių savybių bendrąjį apibūdinimą.